S-161/2006

Mál þetta, sem dómtekið var 14. júní sl., höfðaði sýslumaðurinn í Stykkishólmi með ákæru 24. maí 2006 á hendur ákærða, B-kk-þgf J-kk-þgf, kt. [---], til heimilis að Mýrarholti 6 í Snæfellsbæ;

„fyrir líkamsárás og áfengislagabrot.

Ákærða er gefið að sök að hafa að kvöldi laugardagsins 20. maí 2006, valdið hneyksli sakir ölvunar á veitingastaðnum Narfeyrarstofu í Stykkishólmi með háreysti og dónaskap við gesti og starfsfólk. Einnig að hafa hrækt á starfsmann veitingahússins, S-kk-þf Þ-kk-þf, sem vísa varð ákærða út af staðnum og síðar kýlt hann í andlitið í anddyri hússins með þeim afleiðingum að hann hlaut bólgur og sárahrúður á efri vör.

Telst háttsemi ákærða varða við 21. sbr. 1. mgr. 27. gr. áfengislaga nr. 75/1998 og 1. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981 og 110. gr. laga nr. 82/1998.

Þess er krafist að ákærði verði dæmdur til refsingar.

S-kk-nf Þ-kk-nf, kt. [---], gerir kröfu um bætur að fjárhæð kr. 78.675,- auk dráttarvaxta frá 23. maí 2006 til greiðsludags sbr. 9. gr. laga nr. 38/2001 og að vextir leggist við höfuðstól á 12 mánaða fresti í fyrsta sinn 12 mánuðum eftir upphafsdag vaxta.“

I.

Ákærði kom fyrir dóm við þingfestingu málsins 14. júní sl. og viðurkenndi brot sín eins og þeim er lýst í ákæru. Játning ákærða er í samræmi við gögn málsins. Brot hans teljast því nægjanlega sönnuð og varða þau við tilgreind lagaákvæði í ákæru. Að því virtu þykja vera efni til að leggja dóm á málið á grundvelli 125. gr. laga nr. 19/1991.

II.

Í málinu gerir brotaþoli, S-kk-nf Þ-kk-nf, bótakröfu á hendur ákærða. Krefst hann miskabóta að fjárhæð 60.000 krónur með vísan til 26. gr. skaðabótalaga nr. 50/1993. Þá gerir hann enn fremur kröfu um lögmannskostnað að fjárhæð 18.675 krónur.

Eins og áður hefur verið rakið hefur ákærði játað að hafa slegið brotaþola á þeim stað og tíma og með þeim afleiðingum sem í ákæruskjali greinir. Ber ákærði bótaábyrgð á því tjóni brotaþola sem rekja má til hinnar refsiverðu háttsemi.

Brotaþoli á rétt á miskabótum úr hendi ákærða vegna árásarinnar á grundvelli 1. mgr. 26. gr. skaðabótalaga nr. 50/1993 sem að dómvenju virtri þykir hæfilega fram sett af hálfu brotaþola. Verður því fallist á kröfu hans um 60.000 króna miskabætur að fullu.

Samkvæmt 4. mgr. 172. gr. laga nr. 19/1991 um meðferð opinberra mála á brotaþoli rétt til bóta vegna lögmannskostnaðar sem hann hefur haft af því að halda fram kröfu sinni í málinu. Krafa brotaþola um lögmannskostnað að fjárhæð 18.675 krónur með virðisaukaskatti þykir einnig hófleg og ber með vísan til nefnds lagaákvæðis að dæma ákærða til greiðslu hennar að fullu.

Með vísan til alls framangreinds dæmist ákærði til að greiða brotaþola 78.675 krónur með dráttarvöxtum skv. 1. mgr. 6. gr., sbr. 9. gr., laga nr. 38/2001 um vexti og verðtryggingu frá uppkvaðningu dóms þessa að telja til greiðsludags. Rétt stefnanda til höfuðstólsfærslu dráttarvaxta á 12 mánaða fresti má leiða beint af ákvæðum 12. gr. laga nr. 38/2001 og er því óþarft að kveða á um slíka höfuðstólsfærslu í dómsorði.

III.

Samkvæmt vottorði sakaskrár ríkisins á ákærði talsverðan sakaferil að baki. Þannig hefur hann frá árinu 1998 hlotið átta dóma fyrir ýmiss brot, meðal annars ofbeldis- og auðgunarbrot. Síðast hlaut ákærði dóm 9. febrúar 2004 en þá var hann dæmdur í 30 daga fangelsi fyrir brot gegn 1. mgr. 217. gr. almennra hegningarlaga.

Með vísan til sakaferils ákærða og að broti hans virtu þykir refsing hans hæfilega ákveðin 30 daga fangelsi. Að því athuguðu sem að framan segir um sakaferil ákærða þykir ekki fært að skilorðsbinda refsingu hans.

Samkvæmt 1. mgr. 165. gr. laga nr. 19/1991 um meðferð opinberra mála dæmist ákærði til að greiða allan kostnað sakarinnar. Með vísan til framlagðs sakarkostnaðaryfirlits og fylgiskjals þess dæmist ákærði til að greiða 7.500 krónur vegna öflunar áverkavottorðs.

Dóm þennan kveður upp K-kk-nf H-kk-nf, settur héraðsdómari.

D Ó M S O R Ð:

Ákærði, B-kk-nf J-kk-nf, sæti fangelsi í 30 daga.

Ákærði greiði 7.500 krónur í sakarkostnað.

Ákærði greiði S-kk-þgf Þ-kk-þgf 78.675 krónur með dráttarvöxtum skv. 1. mgr. 6. gr. laga nr. 38/2001 um vexti og verðtryggingu frá uppkvaðningu dóms þessa að telja til greiðsludags.

K-kk-nf H-kk-nf.